5 หุ้นรับประโยชน์โครงการย้ายสายไฟฟ้าลงใต้ดินมูลค่า 1.43 แสนลบ.
5 หุ้นรับประโยชน์โครงการย้ายสายไฟฟ้าลงใต้ดินมูลค่า 1.43 แสนลบ.DEMCO,CSS,CTW,ARROW,GUNKUL
2 ก.ย. 2558

บล.กรุงศรี ระบุในบทวิเคราะห์(2 ก.ย.) มาตรการกระตุ้นเศรษฐกิจเพิ่มเติม : ครม.เห็นชอบให้การไฟฟ้านครหลวง (กฟน.) ดำเนินโครงการเพื่อนำสายไฟฟ้าอากาศลงสู่ใต้ดินในเขตกรุงเทพฯ วงเงิน 1.43 แสนล้านบาท
หุ้นที่คาดว่าจะได้ผลบวกโครงการย้ายสายไฟฟ้าลงดินมูลค่า 1.43 แสนล้านบาท ได้แก่ บริษัท กันกุลเอ็นจิเนียริ่ง จำกัด (มหาชน) หรือ GUNKUL, บริษัท เด็มโก้ จำกัด (มหาชน) หรือ DEMCO, บริษัท จรุงไทยไวร์แอนด์เคเบิ้ล จำกัด (มหาชน)หรือ CTW, บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน)หรือ CSS, บริษัท แอร์โรว์ ซินดิเคท จำกัด (มหาชน)หรือ ARROW
อนึ่งวานนี้ การไฟฟ้านครหลวง หรือ กฟน. ขออนุมัติจากที่ประชุมคณะรัฐมนตรี (ครม.) ในการจัดทำแผนงานเปลี่ยนระบบสายไฟฟ้าอากาศ เป็นสายไฟฟ้าใต้ดิน เพื่อรองรับการเป็นมหานครแห่งอาเซียน โดยมีระยะทางรวมประมาณ 261.6 กิโลเมตร ซึ่งดำเนินการระหว่างปี 2557-2566 เป็นระยะเวลา 10 ปีด้วยกัน ทั้งนี้จะแบ่งการดำเนินการเป็น 2 โครงการย่อย คือโครงการย่อยที่ 1 ระยะทาง 144.6 กิโลเมตร และโครงการย่อยที่ 2 ระยะทาง 117 กิโลเมตร วงเงินลงทุน 1.43 แสนล้านบาท (รวมดอกเบี้ยระหว่างก่อสร้าง 8.21 พันล้านบาท)
ที่ผ่านมา กฟน. ได้ดำเนินการเปลี่ยนระบบสายไฟฟ้าอากาศ เป็นสายไฟฟ้าใต้ดินแล้วเสร็จ 6 โครงการ คือ โครงการสีลม โครงการปทุมวัน โครงการจิตรลดา โครงการพหลโยธิน โครงการพญาไท และโครงการสุขุมวิท (บางส่วน) ระยะทางรวม 35 กิโลเมตร และอยู่ระหว่างดำเนินการ 6 โครงการ คือ โครงการสุขุมวิท (ส่วนที่เหลือ) โครงการปทุมวัน จิตรลดา และพญาไทเพิ่มเติม โครงการนนทรี โครงการพระราม 3 โครงการรัชดาภิเษก-อโศก และ โครงการรัชดาภิเษก-พระราม 9 ระยะทางรวม 53.3 กิโลเมตร
ทั้งนี้คณะกรรมการพัฒนาการเศรษฐกิจและสังคมแห่งชาติ และคณะกรรมการกำกับกิจการพลังงานพิจารณาเห็นชอบในหลักการของแผนงานดังกล่าว พร้อมทั้งเห็นชอบพื้นที่ที่เหมาะสมในการดำเนินการจำนวน 39 เส้นทาง เป็นระยะทาง 127.3 กิโลเมตร กรอบวงเงิน 4.87 หมื่นล้านบาท